
P R A V I L N I K

O DISCIPLINSKOJ I MATERIJALNOJ ODGOVORNOSTI 

DRŽAVNIH SLUŽBENIKA U

                                                     KANTONALNOM TUŽILAŠTVU

                                                             KANTONA SARAJEVO
Sarajevo, juni 2013. godine

Na osnovu člana 30. Zakona o Kantonalnom tužilaštvu Kantona Sarajevo („Službene novine Kantona Sarajevo“, br. 20/02, 22/02 i 30/08), člana 76. stav 2. i člana 55. stav Zakona o državnoj službi u Federaciji BiH („Službene novine FBiH", br. 29/03, 23/04, 39/04, 54/04, 67/05, 8/06 i 4/12 ) i člana 1. Uredbe o pravilima disciplinskog postupka za disciplinsku odgovornost državnih službenika u organima državne službe u Federaciji Bosne i Hercegovine („Službene novine FBiH", broj 72/04),Glavna kantonalna tužiteljica, d o n o s i:

PRAVILNIK 
O DISCIPLINSKOJ I MATERIJALNOJ ODGOVORNOSTI 
DRŽAVNIH SLUŽBENIKA 
U KANTONALNOM TUŽILAŠTVU  KANTONA SARAJEVO

I – OSNOVNE ODREDBE

Član 1.
Ovim pravilnikom propisuje se disciplinska i materijalna odgovornost državnih službenika Kantonalnog tužilaštva Kantona Sarajevo (u daljem tekstu: državni službenik), a naročito: povrede službenih dužnosti, disciplinske mjere i uslovi za njihovo izricanje, disciplinski postupak, prvostepeni disciplinski postupak, zastara, disciplinski postupak za utvrđivanje materijalne odgovornosti i naknadu štete.
II – ODGOVORNOST SLUŽBENIKA ZA POVREDU SLUŽBENE DUŽNOSTI

a) Zajedničke odredbe

Član 2.
Državni službenik disciplinski odgovara samo za povrede službene dužnosti koje su nastale kao rezultat njegove krivice.
Krivična i prekršajna odgovornost ne isključuje odgovornost za povredu službene dužnosti, ako djelo koje je predmet krivičnog ili prekršajnog postupka ujedno predstavlja i povredu službene dužnosti. Oslobađanje od krivične i prekršajne odgovornosti ne pretpostavlja oslobađanje od odgovornosti za povredu službene dužnosti, ako je izvršeno djelo propisano kao povrede službene dužnosti.
Član 3.
Državni službenik disciplinski odgovara samo za povrede službene dužnosti koje su utvrđene Zakonom i ovim pravilnikom Kantonalnog tužilaštva Kantona Sarajevo.

b) Povrede službene dužnosti i disciplinske mjere

Član 4.
Povrede službene dužnosti su:
Izvršenje kaznenog djela odnosno prekršaja
1) Državni službenik koji izvrši radnju koja predstavlja kazneno djelo protiv službene dužnosti ili drugo kazneno djelo, odnosno prekršaj, kojim se nanosi šteta ugledu državne službe, što čini državnog službenika nepodobnim za rad u državnoj službi, kaznit će se disciplinskom mjerom prestanka radnog odnosa u državnoj službi.
Odavanje državne, vojne ili službene tajne
1) Državni službenik koji oda državnu ili službenu tajnu, kaznit će se disciplinskom mjerom prestanka radnog odnosa u državnoj službi.
Zloupotreba i prekoračenje službenih ovlasti
1) Državni službenik koji zloupotrijebi i/ili prekorači službene ovlasti, kaznit će se disciplinskom mjerom kaznene suspenzije s poslova i plaće tokom perioda od dva dana do 30 dana.
2) Ukoliko je povreda službene dužnosti iz predhodnog stava izazvala teže posljedice po Tužilaštvo u kojem je državni službenik uposlen ili druge državne službenike ili je izvedena na posebno uporan način i iz koristoljublja, ili je učinjena u povratu, državni službenik kaznit će se disciplinskom mjerom vraćanja na nižu kategoriju u okviru radnih mjesta državnih službenika iz člana 6. stav 1. Zakona ili mjerom prestanka radnoga odnosa u državnoj službi.
Neizvršavanje ili nesavjesno ili nemarno vršenje povjerenih poslova i zadataka
1) Državni službenik koji ne izvršava povjerene poslove i zadatke ili ih izvršava nesavjesno ili nemarno, kaznit će se disciplinskom mjerom javnom pismenom opomenom ili kaznenom suspenzijom sa poslova i plaća tokom perioda od dva dana do 30 dana.
2) Ukoliko državni službenik povredu službene dužnosti iz predhodnog stava ponovi u roku od šest mjeseci od dana prethodno počinjene povrede, kaznit će se disciplinskom mjerom vraćanja na nižu kategoriju u okviru radnih mjesta ili suspenzijom prava sudjelovanja u javnim natječajima za unapređenje u državnoj službi u periodu od najviše dvije godine.
3) Državni službenik koji je u prethodnom periodu od dvije godine već dva puta kažnjen za povredu službene dužnosti iz stava 1. ovoga poglavlja, pa po treći put ponovi tu povredu, kaznit će se disciplinskom mjerom prestanka radnoga odnosa u državnoj službi.
Onemogućavanje ili otežavanje ostvarivanja prava građana i drugih osoba
1) Državni službenik koji se bavi aktivnostima kojima se građanima ili drugim osobama onemogućava ili otežava da ostvaruju svoja prava u postupcima pred organima Tužilaštva, kaznit će se disciplinskom mjerom kaznene suspenzije s poslova i plaće tokom perioda od dva dana do 30 dana ili vraćanjem na nižu kategoriju u okviru radnih mjesta.
2) Ukoliko državni službenik i nakon izricanja disciplinske mjere iz predhodnog stava, ne prestane s bavljenjem tim djelatnostima, kaznit će se disciplinskom mjerom prestanka radnoga odnosa u državnog službi.
Bavljenje djelatnostima ili radom koji je u suprotnosti s interesima državne službe
1) Državni službenik koji se bavi djelatnostima ili radom koji je u suprotnosti s interesima državne službe, kaznit će se disciplinskom mjerom kaznene suspenzije s poslova i plaće tokom perioda od dva dana do 30 dana ili vraćanja na nižu kategoriju u okviru radnih mjesta.
2) Ukoliko državni službenik i nakon izricanja disciplinske mjere iz predhodnog stava, ne  prestane s bavljenjem tim djelatnostima, kaznit će se disciplinskom mjerom prestanka radnoga odnosa u državnoj službi.
Prouzrokovanje veće materijalne štete iz krajnje nepažnje ili namjerno
1) Državni službenik koji iz krajnje nepažnje prouzrokuje veću materijalnu štetu, kaznit će se  disciplinskom mjerom javne pismene opomene ili kaznenom suspenzijom s poslova i plaće tokom perioda od dva dana do 30 dana.
2) Državni službenik koji prouzrokuje veću materijalnu štetu namjerno, kaznit će se disciplinskom mjerom vraćanja na nižu kategoriju u okviru radnih mjesta i kaznenom suspenzijom s poslova i plaće tokom perioda od dva dana do 30 dana ili mjerom prestanka radnoga odnosa u državnoj službi.
Neopravdan izostanak s posla
1) Državni službenik koji neopravdano izostane s posla jedan radni dan, kaznit će se disciplinskom mjerom javne pismene opomene.
2) Ukoliko državni službenik povrede službene dužnosti iz predhodnog stava ponovi u roku od šest mjeseci od dana prethodno počinjene povrede, kaznit će se disciplinskom mjerom kaznene suspenzije s poslova i plaće tokom perioda od dva dana do 30 dana ili vraćanjem na nižu kategoriju  u okviru radnih mjesta.
3) Državni službenik koji neopravdano izostane s posla pet radnih dana uzastopice ili sedam radnih dana s prekidima u periodu od šest mjeseci, kaznit će se disciplinskom mjerom prestanka radnoga odnosa u državnoj službi.
Kršenje pravila radne discipline
1) Državni službenik koji prekrši pravila radne discipline u državnoj službi, kaznit će se disciplinskom mjerom pismene javne opomene.
2) Ukoliko državni službenik povredu službene dužnosti iz predhodnog stava ponovi u roku od šest mjeseci od dana prethodno počinjene povrede, kaznit će se disciplinskom mjerom kaznene suspenzije s poslova i plaće tokom perioda od dva dana do 30 dana ili vraćanjem na nižu kategoriju u okviru radnih mjesta.

3) Pod pravilima radne discipline iz predhodnog stava, podrazumjevaju se pravila utvrđena u Etičkom kodeksu za državne službenike.

Neblagovremeno i neuredno izvršavanje povjerenih poslova i zadataka
1) Državni službenik koji povjerene poslove i zadatke izvršava neblagovremeno i neuredno,  kaznit će se disciplinskom mjerom javne pismene opomene.
2) Ukoliko državni službenik povredu službene dužnosti iz predhodnog stava, ponovi u roku  od šest mjeseci od dana prethodno počinjene povrede, kaznit će se disciplinskom mjerom kaznene suspenzije s poslova i plaće tokom perioda od dva dana do 30 dana.
Neprimjereno ponašanje državnog službenika
1) Državni službenik koji se neprimjereno ponaša prema građanima, suradnicima i drugim  osobama u vršenju državne službe, kaznit će se disciplinskom mjerom javne pismene opomene.
2) Ukoliko državni službenik neprimjereno ponašanje iz predhodnog stava ponovi u roku od  šest mjeseci, od dana prethodno počinjene povrede, kaznit će se disciplinskom mjerom suspenzije s poslova i plaće tokom perioda od dva dana do 30 dana.
3) Ukoliko se neprimjereno ponašanje državnoga službenika izražava kao vrijeđanje na  nacionalnoj, vjerskoj, polnoj ili rasnoj osnovi, kaznit će se disciplinskom mjerom suspenzije prava sudjelovanja u javnim natječajima za unapređenje u državnoj službi u periodu najviše do dvije godine ili mjerom prestanka radnoga odnosa u državnoj službi.
c) Disciplinske mjere  
U slučaju da državni službenik učini povredu službene dužnosti iz člana 4 ovog pravilnika, mogu se izreći sljedeće disciplinske mjere:  

· javna pismena opomena;  

· suspenzija prava učestvovanja u javnim konkursima za unapređenje u državnoj službi u periodu od najviše dvije godine;  

· kaznena suspenzija sa poslova i plate tokom perioda od dva dana do 30 dana;  

· vraćanje na nižu kategoriju u okviru radnih mjesta;   

· prestanak radnog odnosa u državnoj službi.  

Član 5.

Izricanje mjere vraćanja na nižu kategoriju radnoga mjesta
1) Disciplinska mjera vraćanja na nižu kategoriju u okviru radnih mjesta vrši se u okviru radnih  mjesta državnih službenika, koja su utvrđena u pravilniku o unutarnjoj organizaciji Kantonalnog tužilaštva Kantona Sarajevo, s tim da se ova mjera ne može izricati državnom službeniku koji se nalazi na radnom mjestu stručnog saradnika s obzirom da je to najniža kategorija radnoga mjesta za državne službenike.
2) Za državnoga službenika koji se nalaze na radnom mjestu stručnoga saradnika, a učinio je  povredu službene dužnosti iz člana 4. ovog Pravilnika, predviđena disciplinska mjera vraćanja na nižu kategoriju u okviru radnih mjesta, umjesto te mjere, kažnjava se disciplinskom mjerom kaznene suspenzije s poslova i plaće tijekom perioda od dva dana do 30 dana.
Član 6.

Izricanje kaznene suspenzije s poslova i plaće
Disciplinska mjera kaznene suspenzije s poslova i plaće tokom perioda od dva dana do 30 dana izriče se tako što se ukupna mjesečna plaća državnog službenika podijeli s brojem radnih dana u mjesecu i tako dobijena dnevna zarada ne isplaćuje onoliko dana koliko državni službenik bude kažnjen.
III – OPĆA PRAVILA DISCIPLINSKOG POSTUPKA 

Član 7.

Pretpostavka nevinosti 

1) Svaki državni službenik se smatra nevinim za povredu službene dužnosti dok se pravosnažnim rješenjem u disciplinskom postupku ne utvrdi njegova krivica.
In dubio pro reo
2) Sumnja u pogledu postojanja činjenica koje čine obilježje povrede službene dužnosti ili utiču na utvrđivanje odgovornosti državnog službenika, razmatrat će se na način koji je povoljniji za državnog službenika protiv koga se vodi disciplinski postupak.
Ne bis in idem
3) Protiv državnog službenika ne može se voditi disciplinski postupak za povredu službene dužnosti ukoliko je raniji postupak za istu povredu okončan donošenjem konačnog rješenja.
Načelo javnosti
4) Postupak za utvrđivanje disciplinske odgovornosti je javan.
5) Javnost može biti isključena samo ako to zahtjevaju razlozi čuvanja državne, vojne ili službene tajne, odnosno razlozi privatnosti.
6) Odluku o isključenju javnosti donosi disciplinska komisija koja vodi disciplinski postupak. 
Načelo hitnosti
7) Postupak za utvrđivanje disciplinske odgovornosti provodi se bez odlaganja.
8) Prvostepeni disciplinski postupak (u daljem tekstu: prvostepeni postupak) mora se  okončati najkasnije u roku od 30 dana od dana donošenja rješenja o pokretanju postupka ukoliko je riječ o povredi službene dužnosti za koju se može izreći disciplinska mjera javna pismena opomena, a u ostalim slučajevima u roku od 60 dana.
9) Drugostepeni disciplinski postupak (u daljem tekstu: drugostepeni postupak) ne može trajati duže od 30 dana od dana kada je Odboru državne službe za žalbe (u daljem tekstu: Odbor za žalbe) dostavljena žalba i spis na prvostepenu odluku.
Načelo ekonomičnosti 

10) Disciplinski postupak se mora sprovoditi sa što manje troškova i gubitka vremena za državnog službenika i druge učesnike u postupku, ali na takav način da se izvedu svi dokazi koji su potrebni za pravilno i potpuno utvrđivanje činjeničnoga stanja i za donošenje zakonite i pravilne odluke.
Član 8.
Pravo na odbranu

1) Državni službenik ima pravo braniti se sam ili uz pomoć branioca koga sam odabere.  

2) Državni službenik ima pravo pozvati na javnu raspravu i predstavnika sindikata čiji je član, koji, po odobrenju državnog službenika, ima položaj branioca.  

Član 9.
Zastara pokretanja i vođenja disciplinskog postupka
1) Podnošenje disciplinske prijave za pokretanje disciplinskog postupka za utvrđivanje  disciplinske odgovornosti zastarijeva u roku od tri mjeseca od dana saznanja da je počinjena povreda službene dužnosti i počinitelja, a najkasnije u roku od šest mjeseci od dana izvršenja povrede.
2) Pokretanje disciplinskoga postupka za utvrđivanje disciplinske odgovornosti državnog  službenika zastarijeva u roku od 15 dana od dana prijema disciplinske prijave za pokretanje postupka.
3) Zastara za vođenje disciplinskoga postupka nastaje protekom rokova iz člana 7. st. 5. tačka 8. i 9, ovog Pravilnika.
4) Zastarijevanje iz st. 1. do 3. ovoga člana prekida se svakom radnjom koja se poduzima radi utvrđivanja disciplinske odgovornosti državnog službenika koji je počinio povredu službene dužnosti.
5) Zastarijevanje se prekida i kada državni službenik, u vrijeme dok teče rok zastarjelosti, počini  novu povredu službene dužnosti.
6) Sa svakim prekidom iz st. 4. i 5. ovoga člana, zastarijevanje počinje ponovo teći, s tim da  zastarjelost u svakom slučaju nastaje kada protekne dva puta onoliko vremena koliko je predviđeno u odredbama st. 1. do 3. ovog člana.
IV - PRVOSTEPENI DISCIPLINSKI POSTUPAK  

Član 10.

Disciplinska prijava za pokretanje disciplinskog postupka
1) Svaki državni službenik Tužilaštva ima pravo i obavezu da, protiv državnog službenika za  koga postoji pretpostavka da je počinio povredu službene dužnosti, podnese disciplinsku prijavu za pokretanje disciplinskog postupka (u daljnjem tekstu: disciplinska prijava).
2) Disciplinska prijava podnosi se u pismenoj formi i mora biti obrazložena. U obrazloženju se  navodi ime i prezime državnoga službenika, opis povrede službene dužnosti i kad je izvršena i posljedice koje su nastale ili bi mogle nastati izvršenom povredom službene dužnosti i drugi podaci. Uz prijavu se prilažu i odgovarajući dokazi, ako se sa njima raspolaže.
3) Disciplinska prijava ima karakter inicijative za pokretanje disciplinskoga postupka.
4) Disciplinska prijava podnosi se Glavnom kantonalnom tužiocu.
Član 11.

Odbacivanje disciplinske prijave
1) Kada   Glavni tužilac  primi  disciplinsku  prijavu  provjerava  da   li   ima  smetnji  za   pokretanje disciplinskog postupka, pa će odbaciti disciplinsku prijavu u sljedećim slučajevima:
a) ako radnja opisana u disciplinskoj prijavi nije propisana kao povreda službene dužnosti,
b) ako je nastupila zastarjelost za pokretanje disciplinskog postupka,
c) ako je državnom službeniku prestao radni odnos u Tužilaštvu.
2) Odbacivanje disciplinske prijave vrši se zaključkom.
V – POSTUPANJE MEDIJATORA DRŽAVNE SLUŽBE
Član 12.

1) Ako Glavni tužilac ne odbaci disciplinsku prijavu, u skladu sa odredbama člana 11. ovog  Pravilnika u tom slučaju, prije donošenja rješenja o pokretanju disciplinskoga postupka primjerak primljene disciplinske prijave dostavlja medijatoru državne službe.
2) Medijator državne službe je dužan po prijemu disciplinske prijave, odmah, a najkasnije u roku od pet  dana od dana prijema prijave u neposrednom kontaktu s podnositeljem disciplinske prijave, i državnim službenikom protiv kojega je podnesena disciplinska prijava, razmotriti pitanje povrede službene dužnosti za koju je podnesena disciplinska prijava i pokušati da sporno pitanje riješi mirnim putem.
3) Ukoliko, u skladu sa odredbama stava 2. ovoga člana, dođe do mirnog rješenja spora, u  tom slučaju sastavlja se zapisnik u kojem se daje opis kako je spor riješen mirnim putem. Zapisnik potpisuju podnositelj disciplinske prijave, Glavni tužilac, odnosno osoba koju je on ovlastio, državni službenik protiv kojeg je podnesena disciplinska prijava i medijator državne Službe.
4) Nakon potpisivanja zapisnika iz stavka 3. ovoga člana, Glavni tužilac, odnosno ovlaštena osoba  za pokretanje disciplinskog postupka, donosi zaključak kojim se obustavlja pokretanje disciplinskoga postupka.
Član 13.
Rješenje o pokretanju disciplinskog postupka

1) Ako ne dođe do mirnog rješenja spora na način predviđen u člana 12. ovog pravilnika, tada Glavni kantonalni tužilac, odnosno osoba koju za to ovlasti, najkasnije u roku od tri dana od dana okončanja pokušaja mirnog rješenja spora, donosi rješenje o pokretanju disciplinskog postupka.  

2) Protiv rješenja iz stava 1. ovog člana, nije dopušteno ulagati pravna sredstva.  

3) Rješenje iz stava 1. ovog člana sadrži: ime i prezime državnog službenika protiv kojeg se pokreće disciplinski postupak, radno mjesto na kojem se nalazi, zanimanje, tačnu adresu stanovanja, činjenični opis povrede službene dužnosti, vrijeme, mjesto i način izvršenja, pravna kvalifikacija povrede službene dužnosti, posljedice nastale učinjenom povredom, podatak o nastaloj šteti, okolnostima pod kojima je povreda učinjena, dokaze za iznesene navode i druge podatke neophodne za vođenje disciplinskog postupka i odlučivanje o disciplinskoj odgovornosti državnog službenika.  

4) Doneseno rješenje sa svom potrebnom dokumentacijom, kojom se raspolaže, odmah se dostavlja Agenciji za državnu službu (u daljem tekstu: Agencija), na nadležni postupak.  

Član 14.

Imenovanje članova disciplinske komisije
1) Agencija za državnu službu Federacije Bosne i Hercegovine (u daljem tekstu: Agencija) je  dužna najkasnije u roku od pet dana od dana kada je primila rješenje o pokretanju disciplinskog postupka, imenovati članove disciplinske komisije koja će sprovesti prvostepeni disciplinski postupak i izreći disciplinske mjere. 
2) Disciplinska komisija se sastoji od tri člana s tim da Glavni tužilac ne može biti član komisije. Najmanje jedan član komisije treba biti iz Tužilaštva, a ostali članovi komisije se određuju s liste koju utvrdi Agencija od državnih službenika iz svih organa državne službe.
3) Imenovani članovi disciplinske komisije dužni su najkasnije u roku od tri dana od dana  imenovanja održati konstituirajuću sjednica na kojoj će izabrati predsjedatelja komisije i usvojiti poslovnik o radu.
4) Ako disciplinska komisija ne ispoštuje rok iz stava 3. ovog člana, smatrat će se odgovornom  za povredu službene dužnosti prema odredbi člana 4. poglavlje 4.ovog pravilnika.

5) Disciplinska komisija se može obratiti Agenciji radi pružanja neophodne tehničke pomoći za  rad komisije.
Član 15.

Izvještaj medijatora državne službe
1) Disciplinski postupak počinje tako što će disciplinska komisija prvo zatražiti izjašnjenje  medijatora državne službe. Medijator je dužan po prijemu obavještenja disciplinske komisije hitno, a najkasnije u roku od pet dana dostaviti pismeni izvještaj u vezi pokretanja disciplinskoga postupka.
2) Izvještaj može sadržavati i preporuke za izvođenje dokaza.
Član 16.

Šutnja medijatora državne službe

Ukoliko medijator ne dostavi svoj izvještaj u predviđenome roku, disciplinska komisija nastavlja započeti postupak, a u svojoj odluci je dužna konstatirati da nije dobila zatraženi izvještaj medijatora.
Član 17.

Zakazivanje javne rasprave
1) Disciplinska komisija radi u punom sastavu, a odluke donosi većinom glasova.
2) Nakon dobijanja izvještaja medijatora državne službe, odnosno isteka roka iz stava 1. član 15. ovog Pravilnika, Predsjednik disciplinske komisije zakazuje javnu raspravu i upućuje poziv za javnu raspravu.
3) Poziv se upućuje članovima disciplinske komisije, državnom službeniku protiv kojega je pokrenut disciplinski postupak, Glavnom tužiocu da odredi osobu koja će zastupati Tužilaštvo, svjedocima, kao i drugim osobama koje mogu pomoći u utvrđivanju činjeničnog stanja za disciplinsku odgovornost državnog službenika.
4) Poziv sadrži ime i prezime osobe koja se poziva, predmet, mjesto i vrijeme održavanja javne rasprave, naznaku o tome u kom se svojstvu određena osoba poziva i pouku državnome službeniku protiv kojega se vodi disciplinski postupak da ima pravo uzeti branitelja, kao i napomenu o posljedicama neodazivanja pozivu.
5) Državnom službeniku se mora ostaviti rok od najmanje pet dana da pripremi odbranu.
Član 18.

Zahtjev za izuzeće člana disciplinske komisije
1) Državni službenik i donositelj rješenja o pokretanju disciplinskoga postupka (Glavni tužilac, odnosno osoba koju je ovlastio), mogu u roku od donošenja rješenja o imenovanju disciplinske komisije do prijema poziva za javnu raspravu podnijeti disciplinskoj komisiji zahtjev za izuzeće predsjednika ili nekoga od članova komisije. Zahtjev mora biti obrazložen.
2) O zahtjevu za izuzeće predsjednika ili člana komisije, disciplinska komisija je dužna odlučiti prije otvaranja javne rasprave o čemu se donosi rješenje.
3) Protiv rješenja o izuzeću može se izjaviti žalba Odboru državne službe za žalbe u roku od tri dana od dana prijema rješenja.
4) Žalba izjavljena na rješenje iz stavka 2. ovog člana ne odlaže vođenje disciplinskoga postupka.
Član 19.

Razlozi za izuzeće člana disciplinske komisije
1) Predsjednik, odnosno član disciplinske komisije bit će izuzet iz komisije u sljedećim  slučajevima:
a) ako je u istom predmetu sudjelovao u svojstvu svjedoka, vještak ili podnosioc disciplinske prijave,
b) ako postoje osnovi sumnje da se član komisije, čije se izuzeće traži, nalazi u posebnom odnosu prema državnom službeniku, odnosno podnosiocu disciplinske prijave ili povrede službene dužnosti, pa zbog toga postoji sumnja u objektivan i nepristrasan rad člana komisije čije se izuzeće traži,
c) ako je protiv člana komisije podnesena disciplinska prijava ili je doneseno rješenje o pokretanju disciplinskog postupka.
Agencija za državnu službu je dužna u roku od tri dana od dana izuzeća predsjednika ili člana komisije imenovati novoga predsjednika, odnosno novog člana komisije.
Član 20.

Otvaranje javne rasprave
1. Rasprava pred disciplinskom komisijom je javna.
2. Iznimno, javnost se može isključiti u pojedinim fazama postupka ili u toku cijeloga postupka u  slučajevima čuvanja državne, službene ili druge tajne ili kada to nalažu posebni razlozi. O   

            isključenju javnosti donosi se zaključak protiv kojega nije dozvoljena žalba.
3. Na početku javne rasprave predsjednik disciplinske komisije utvrđuje da li su prisutne sve pozvane osobe.
4. U slučaju izostanka uredno pozvanoga državnoga službenika protiv kojega je pokrenut postupak ili njegovoga branitelja, javna rasprava se odlaže, a ukoliko oni neopravdano ne dođu ni na sljedeću zakazanu raspravu, onda će se javna rasprava održati u njihovom odsustvu.
Član 21.

Rukovođenje javnom raspravom
Rasprava pred disciplinskom komisijom je javna. Raspravom rukovodi predsjednik disciplinske komisije, koji daje i oduzima riječ, postavlja pitanja i traži objašnjenja od svih učesnika u postupku.
Uz prethodno odobrenje predsjednika komisije, pitanja mogu postavljati i tražiti objašnjenja  ostali članovi disciplinske komisije.
Član 22.

Tok javne rasprave

Rasprava pred disciplinskom komisijom počinje čitanjem rješenja o pokretanju disciplinskog postupka. Rješenja čita osoba koju je ovlastio Glavni tužilac, a nakon toga predsjednik komisije poziva državnoga službenika da se izjasni o povredi službene dužnosti koja mu se stavlja na teret i da iznese svoju odbranu.
Osoba iz stava 1. ovog člana sudjeluje u toku cijele javne rasprave s pravom zastupnika pokretača disciplinskoga postupka .
Svjedoci ne prisustvuju javnoj raspravi dok državni službenik daje izjavu. 
Svjedoci svoje izjave iznose pojedinačno i to nakon što se sasluša državni službenik. 
Svjedok koji nije saslušan ne može prisustvovati saslušanju drugih svjedoka.
Ako disciplinska komisija ocijeni potrebnim, može se izvršiti suočenje između okrivljenoga državnog službenika i svjedoka, a mogu se izvršiti i druge neophodne radnje.
Poslije svjedoka saslušavaju se vještaci i druge osobe ukoliko su pozvane, čitaju se spisi, dokumenti i izjave svjedoka koji ne prisustvuju javnoj raspravi. Izjave svjedoka koji ne prisustvuju raspravi mogu se čitati samo uz prethodnu saglasnost okrivljenoga državnoga službenika ili njegovog branitelja i zastupnika Tužilaštva.
Na kraju javne rasprave poziva se zastupnik Tužilaštva, kao i državni službenik i njegov branitelj da iznesu završnu riječ.
Poslije završne riječi predsjednik disciplinske komisije proglašava daje rasprava završena.
Član 23.

Sadržaj zapisnika o javnoj raspravi
O toku javne rasprave vodi se zapisnik.
Zapisnik sadrži podatke o sastavu disciplinske komisije pred kojom se održava rasprava, mjesto,  dan i vrijeme održavanja rasprave (početak i završetak), lične podatke državnoga službenika protiv kojega se vodi postupak, njegovoga branitelja i osobe koja zastupa Tužilaštvo, te naznaku da li je rasprava javna ili je javnost isključena.   
U zapisnik se unose podaci o svim izvedenim dokazima, načinu izvođenja, izjavama svjedoka,  vještaka,  državnog službenika i njegovoga branitelja, osobe  koja zastupa Tužilaštvo i sve druge izvedene dokaze i način izvođenja.
Izjave svih osoba iz stava 3. ovog člana unose se u zapisnik skraćeno, a ako je potrebno pojedini dijelovi ili cijeli iskazi unose se u zapisnik doslovno.
Zapisnik potpisuje predsjednik disciplinske komisije i zapisničar.
Član 24.

Prekid, odlaganje i nastavak javne rasprave
Javna rasprava se može prekinuti i nastaviti istoga radnoga dana. Ukoliko je to opravdano, javna rasprava se može prekinuti, a njezin nastavak odložiti za privi naredni radni dan. Podaci o prekidu, odlaganju i nastavku javne rasprave unose se u zapisnik o toku javne rasprave.
U slučajevima iz stava 1. ovoga člana, disciplinska komisija radi u istom sastavu.
Ukoliko disciplinska komisija nastavi rad u promijenjenom stavu, javna rasprava mora početi iznova.
Član 25.

Branitelj državnog službenika

Branitelj državnoga službenika ima pravo da sudjeluje u toku cijeloga postupka, da postavlja pitanja okrivljenome državnom službeniku, svjedocima i drugim pozvanim osobama, da predlaže nove dokaze, te da iznese završnu riječ.

Član 26.

Zaključenje javne rasprave
Kada predsjednik disciplinske komisije zaključi javnu raspravu, onda se komisija povlači na vijećanje i glasanje.
Vijećanje se vrši bez prisustva javnosti i o njemu se sastavlja poseban zapisnik koji se stavlja u poseban omot. Zapisnik potpisuju svi članovi komisije.
Odluka se donosi većinom glasova svih članova disciplinske komisije i to neposredno po zaključenju javne rasprave, a ukoliko to iz opravdanih razloga nije moguće, onda naredni radni dan.
Član 27.
Vrste odluka disciplinske komisije

Disciplinska komisija može donijeti jednu od sljedećih odluka:  

1) da obustavi postupak,  

2) da državnog službenika oslobodi odgovornosti,  

3) da državnog službenika proglasi odgovornim za povredu službene dužnosti i izrekne jednu od disciplinskih mjera predviđenih ovim pravilnikom.  

Član 28.

Obustavljanje postupka
Disciplinska komisija obustavit će postupak u sljedećim slučajevima:
1) ako je nastupila zastarjelost pokretanja ili vođenja disciplinskoga postupka,
2) ako je državnom službeniku prestao radni odnos u Tužilaštvu.
Član 29.

Oslobađanje od odgovornosti državnog službenika
Disciplinska komisija donijet će odluku o oslobađanju od odgovornosti državnog službenika u sljedećim slučajevima:
· ako radnja zbog koje je pokrenut disciplinski postupak nije Zakonom i ovim pravilnikom predviđena kao povreda službene dužnosti, 
· ako utvrdi  da državni  službenik nije učinio povredu službene dužnosti zbog koje je pokrenut disciplinski postupak, 
· ako postoje okolnosti koje isključuju disciplinsku odgovornost državnoga službenika.
Član 30.

Proglašavanje državnog službenika odgovornim
Ako disciplinska komisija utvrdi da je državni službenik učinio povredu službene dužnosti i da je odgovoran za njezino izvršenje, izriče jednu od disciplinskih mjera kojom se kažnjava državni službenik za učinjenu povredu službene dužnosti.
Pri izricanju disciplinske mjere za učinjenu povredu službene dužnosti ocjenjuje se težina povrede i posljedice, nastala šteta, kao i sve otežavajuće i olakšavajuće okolnosti  utvrđene u disciplinskome postupku.
Odluka o odgovornosti zaposlenika i izrečenoj mjeri saopštava se zaposleniku odmah po završenom vijećanju i glasanju sa poukom o pravnom lijeku.

Član 31.

Forma odluka disciplinske komisije
1) Odluke iz cl. 27. i 28. ovog pravilnika donose se u formi rješenja.
2) Zaključkom se obustavlja postupak i odlučuje o drugim pitanjima koja se tiču postupka za utvrđivanje disciplinske odgovornosti državnoga službenika zbog povrede službene dužnosti.
3) Rješenje, odnosno zaključak ovjerava se pečatom Kantonalnog tužilaštva Kantona Sarajevo.
Član 32
Sadržaj rješenja
1) Rješenje sadrži zaglavlje, uvod, dispozitiv, obrazloženje i pouku o pravnom lijeku.
2) Zaglavlje sadrži puni naziv Tužilaštva i disciplinske komisije, broj predmeta i datum.
3) Uvod sadrži: sastav disciplinske komisije, ime i prezime državnog službenika protiv kojega se vodi postupak i njegovoga branitelja, ako ga ima i rješenje kojim je pokrenut disciplinski postupak.
4) Dispozitiv sadrži: ime i prezime okrivljenoga državnoga službenika, naziv radnoga mjesta, zanimanje, odluku o disciplinskoj odgovornosti, činjenični opis radnje i pravnu kvalifikaciju povrede službene dužnosti i vrstu izrečene disciplinske mjere.
5) Obrazloženje sadrži sve bitne činjenice na kojima je odluka zasnovana, a osobito kratku sadržinu rješenja o pokretanju disciplinskoga postupka, kratku sadržinu odbrane okrivljenoga državnog službenika, utvrđeno činjenično stanje, ocjenu izvedenih dokaza, te olakšavajuće i otežavajuće okolnosti, koje su cijenjene prilikom donošenja odluke, kao i druge odlučne činjenice.
6) U pouci o pravnom lijeku konstatira se da državni službenik i donositelj  rješenja o pokretanju disciplinskoga postupka (Glavni tužilac, odnosno osoba koju je ovlastio), mogu uložiti žalbu na rješenje Odboru za žalbe u roku od 15 dana od dana prijema rješenja disciplinske komisije.
Član 33.

Administrativno-tehnički i drugi poslovi
1) Prostor i sve administrativno-tehničke i druge poslove potrebne za rad disciplinske komisije osigurava Tužilaštvo, pod nadzorom Agencije za državnu službu.
2) Predmeti o kojima odlučuje disciplinska komisija zavode se u djelovodnik disciplinskih predmeta koji se izrađuje prema obrascu propisanom Uredbom o pravilima disciplinskog postupka za disciplinsku odgovornost državnih službenika u organima državne službe u Federaciji Bosne i Hercegovine. 
3) Odluke disciplinske komisije dostavljaju se državnom službeniku protiv kojeg je vođen disciplinski postupak, donosiocu rješenja kojim je pokrenut disciplinski postupak (Glavnom tužiocu) i medijatoru državne službe.
VI – DRUGOSTEPENI DISCIPLINSKI POSTUPAK
Član 34.

Protiv odluka disciplinske komisije, donesenih u prvostepenom disciplinskom postupku, dozvoljena je žalba koja se podnosi u roku od 15 dana od dana prijema odluke disciplinske komisije.
Pravo na izjavljivanje žalbe pripada državnom službeniku i Glavnom tužiocu kantonalnog tužilaštva, odnosno osobi koja je ovlaštena od strane Glavnog tužioca.

Član 35.

Žalba se neposredno predaje disciplinskoj komisiji koja je donijela osporenu odluku ili direktno šalje Odboru državne službe za žalbe.
Ako je žalba neposredno predata disciplinskoj komisiji, ta komisija je dužna odmah, a najkasnije u roku od tri dana od prijema žalbe, žalbu sa cijelim spisom dostaviti Odboru državne službe za žalbe.
Član 36.

Odbor državne službe za žalbe, po prijemu kompletnih spisa predmeta, drugostepeni postupak provodi  u svemu shodno odredbama Uredbe o pravilima disciplinskog postupka za disciplinsku odgovornost državnih službenika u organima državne službe u Federaciji Bosne i Hercegovine. 
Član 37.

Vrsta odluka Odbora državne službe za žalbe
Prilikom odlučivanja o žalbi, Odbor državne službe za žalbe može donijeti slijedeće odluke:
a) odbaciti žalbu ako utvrdi da nije podnesena u propisanom roku (neblagovremena) ili je podnesena od strane neovlaštene osobe (nedopuštena);
b) odbiti žalbu kao neosnovanu i potvrditi prvostepenu odluku;
c) uvažiti žalbu i poništiti prvostepenu odluku i predmet vratiti na ponovni postupak disciplinskoj komisiji;
d) uvažiti žalbu i preinačiti prvostepenu odluku.
Član 38.

Protiv odluke Odbora državne službe za žalbe nije dozvoljena žalba, ali se može pokrenuti spor kod nadležnog suda u roku od 30 dana od dana prijema konačne odluke.
Član 39.

Odbor za žalbe svoju donesenu odluku, dostavlja disciplinskoj komisiji, a ova komisija je dužna odmah, a najkasnije u roku od tri dana, drugostepenu odluku dostaviti državnom službeniku i Glavnom tužiocu.
VII – IZVRŠENJE RJEŠENJA O IZREČENIM DISCIPLINSKIM MJERAMA
Član 40.

Rješenje o izrečenoj disciplinskoj mjeri izvršava se kada to rješenje postane konačno.
Rješenje o izrečenoj disciplinskoj mjeri postaje konačno:
· kad protekne rok za žalbu, a žalba nije podnesena,
· danom dostavljanja državnom službeniku drugostepenog rješenja donesenog po žalbi.
Rješenje o izrečenoj disciplinskoj mjeri izvršava Agencija za državnu službu na način predviđen  u članu 41 do 45. ovog pravilnika.
Član 41.

Izvršavanje disciplinske mjere javne pismene opomene
Disciplinska mjera javne pismene opomene izvršava se tako što se konačna odluka o toj mjeri objavljuje na oglasnoj ploči Kantonalnog tužilaštva  Kantona Sarajevo.
Odluka će biti izložena na oglasnoj ploči 15 dana od dana kada je stavljena na oglasnu ploču.   

Član 42.

Izvršavanje disciplinske mjere suspenzije prava učešća u javnim konkursima
za unapređenje u državnoj službi
Disciplinska mjera suspenzije prava učešća u javnim konkursima za unapređenje u državnoj  službi izvršava se tako što Glavni tužilac Kantonalnog tužilaštva Kantona Sarajevo, protiv kažnjenog državnog službenika, izrečenu disciplinsku mjeru mora primjenjivati u slučajevima sprovodenja postupka za unapređivanje državnih službenika u državnoj službi.
Član 43.

Izvršavanje disciplinske mjere kaznene suspenzije sa poslova i plaće
Disciplinska mjera kaznene suspenzije sa poslova i plaće izvršava se tako što će Glavni tužilac udaljiti kažnjenog državnog službenika sa posla za onoliko dana koliko je utvrđeno u rješenju o suspenziji i za te dane mu neće obračunavati niti isplaćivati plaću na način kako je utvrđeno u odredbi člana 6. ovog pravilnika.
Član 44.

Izvršavanje disciplinske mjere vraćanje na nižu 

kategoriju u okviru radnih mjesta

Disciplinska mjera vraćanja na nižu kategoriju radnih mjesta izvršava se tako što Glavni tužilac donese novo rješenje kojim će kažnjenog državnog službenika postaviti na niže radno mjesto u okviru sistematizacije radnih mjesta utvrđenih Pravilnikom o unutrašnjoj organizaciji Kantonalnog tužilaštva Kantona Sarajevo.
Član 45.

Izvršenje disciplinske mjere prestanka radnog odnosa u državnoj službi
Disciplinska mjera prestanka radnog odnosa izvršava se tako što Glavni tužilac  donese rješenje o razrješenju kažnjenog državnog službenika sa rada u državnoj službi i prestanka radnog odnosa u Kantonalnom tužilaštvu Kantona sarajevo.
VIII – SUSPENZIJA DRŽAVNOG SLUŽBENIKA

Član 46.

Suspenzija disciplinskog postupka
Suspenzija disciplinskog postupka sprovodi se u slučaju koji je utvrđen u odredbi stava 1. člana 58. Zakona o državnoj službi.

O suspenziji iz stava 1. ovog člana odlučuje disciplinska komisija pred kojom se vodi disciplinski postupak, u momentu kad nastane razlog za suspenziju tog postupka. 

Odluka o suspenziji disciplinskog postupka donosi se u formi rješenja.

Rješenje sadrži razlog i trajanje suspenzije.
Rješenje o suspenziji donosi se po službenoj dužnosti ili na zahtjev državnog službenika protiv kojeg se vodi disciplinski postupak.

Član 47.

Preventivna suspenzija državnog službenika
Preventivna suspenzija državnog službenika može biti obavezna ili alternativna.
Obaveznu suspenziju državnog službenika, Glavni  tužilac sprovodi odmah:

· ako se protiv državnog službenika pokrene krivični postupak za krivično djelo počinjeno u vršenju službene dužnosti i/ili

· ako se državni službenik nalazi u pritvoru.
Alternativnu suspenziju državnog službenika, Glavni  tužilac može sprovesti:

· ako je protiv državnog službenika pokrenut krivični postupak za krivično djelo za koje se može izreći zatvorska kazna od najmanje 5 godina;

· ako je državni službenik zatečen u izvršenju krivičnog djela za koje se može izreći zatvorska kazna od najmanje 5 godina i

· ako postoje ozbiljni razlozi koji ukazuju na izvršenje krivičnog djela.
O suspenziji iz stava 2. i 3. ovog člana odlučuje Glavni tužilac po službenoj dužnosti čim sazna da su se ispunili uvjeti iz stava 2. i 3. ovog člana.
Za vrijeme preventivne suspenzije državni službenik, koji je suspendiran, ima pravo na puni iznos plaće, a disciplinski postupak se suspendira sve do donošenja provosnažne presude nadležnog suda.
Član 48.

Vrsta odluke o suspenziji državnog službenika
Odluka o suspenziji državnog službenika sa posla donosi se u formi rješenja.
Rješenje iz stava  1. ovog člana sadrži razlog i trajanje suspenzije i prava državnog službenika u pogledu naknade plaće u toku trajanja suspenzije.
Član 49.

Žalba na rješenje o suspenziji
Protiv rješenja o suspenziji iz stava 3.člana 46. i rješenja iz člana 48. ovog Pravilnika, državni službenik, protiv kojeg se vodi disciplinski postupak, ima pravo žalbe Odboru državne službe za žalbe u roku od 15 dana od dana prijema rješenja o suspenziji. 
Žalba ne odlaže izvršenje rješenja.
IX – ODGOVORNOST ZA MATERIJALNU ŠTETU

Član 50.

Državni službenik dužan je naknaditi materijalnu štetu koju u vršenju državne službe učini namjerno ili krajnjom nepažnjom.
Ako je štetu prouzrokovalo više državnih službenika, postojanje odgovornosti za štetu utvrđuje se za svakog državnog službenika posebno i svaki odgovara za naknadu štete koju je učinio.

Ako se za svakog državnog službenika ne može utvrditi dio štete koju je prouzrokovao smatra se da su svi jednako odgovorni i štetu nadokanđuju u jednakim dijelovima.

Ako je više državnih službenika prouzrokovalo štetu umišljajem, krivičnim djelom, za naknadu štete odgovaraju solidarno.

Član 51.

Svaki uposlenik Tužilaštva ima pravo i dužnost da Glavnom tužiocu podnese prijavu o prouzrokovanoj šteti odmah nakon saznanja za štetu i učinioca.

Uposlenik Tužilaštva postupa u skladu sa svojom dužnošću i kad je svog neposrednog rukovodioca obavijestio o prouzrokovanoj šteti.

Član 52.

Postojanje štete, njenu visinu i okolnosti pod kojima je šteta učinjena, odnosna krivica državnog službenika za učinjenu štetu utvrđuje posebna komisija koju rješavanjem obrazuje Glavni tužilac Kantonalnog tužilaštva.
Komisija iz prethodnog stava sastoji se od predsjednika i dva člana.
O izvršenju poslova iz stava 1. ovog člana, komisija sastavlja zapisnik. 
Član 53.

Komisija može, radi utvrđivanja visine štete, koristiti usluge stručnih lica po potrebi i izvan Tužilaštva, ili koristiti usluge specijaliziranih organizacija.

Visina štete utvrđuje se prema knjigovodstvenoj vrijednosti oštećenog predmeta ili po cjenovniku, a po potrebi procjenom ili vještačenjem.

U postupku za utvrđivanje štete komisija je dužna da odmah, a najkasnije u roku od 15 dana od dana prijema rješenja ministra o formiranju komisije, pristupiti utvrđivanju štete.

Član 54.

U postupku za utvrđivanje štete komisija mora omogućiti državnom službeniku da se izjasni o činjenicama koje su od značaja za donošenje odluke o odgovornosti za štetu i o visini štete.

Ako je šteta prouzrokovana povredom radne obaveze, prvostepena disciplinska komisija može prilikom odlučivanja o odgovornosti državnog službenika za povredu radne obaveze donijeti i odluku o naknadi štete ili dati inicijativu da se pokrene postupak za naknadu štete.

Član 55.

Na osnovu zapisnika iz člana 52. ovog pravilnika, Glavni tužilac donosi rješenje o naknadi štete kojom se utvrđuje visina štete, rok i način isplate štete.
Protiv rješenja o šteti iz predhodnog stava ovog člana, državni službenik ima pravo izjaviti žalbu Odboru državne službe za žalbe u roku od 15 dana od dana prijema rješenja. 

Član 56.

Štetu koju državni službenik učini građanima ili pravnim licima ili organu državne službe svojim nezakonitim ili nepravilnim radom u vršenju državne službe, naknađuje Tužilaštvo, a onda Tužilaštvo ima pravo regresa isplaćene štete od državnog službenika putem njegove plaće.

Obustave od plaće mogu se vršiti najviše do jedne trećine akontacije jednomjesečne plaće državnog službenika.

Član 57.
Ako državni službenik odbije da naknadi štetu utvrđenu u rješenju iz člana 55. ovog pravilnika, u tom slučaju postupak za naknadu štete pokreće se pred nadležnim sudom.

Član 58.

Tužilaštvo je obavezno naknaditi štetu državnom službeniku koju on pretrpi na službi ili u vezi sa službom, prema općim propisima o odgovornosti za štetu i odredbama ovog pravilnikom. 

Član 59.

Ako Tužilaštvo po zahtjevu državnog službenika ne naknadi štetu, državni službenik ima pravo da pokrene postupak pred nadležnim sudom za naknadu štete.

Član 60.

Rok zastarjelosti potraživanja naknade štete iznosi tri godine i počinje teči od dana saznanja za štetu i učinioca.

Kad je šteta prouzrokovana krivičnim djelom, a za krivično djelo je predviđen duži rok zastarjelosti, zahtjev za naknadu štete prema odgovornom licu zastarjeva kad istekne vrijeme zastarjelosti krivičnog gonjenja.

X - PRELAZNE I ZAVRŠNE ODREDBE

Član 61.
Suprotnost neke odredbe ovog pravilnika sa pozitivnim zakonskim propisima ne utiče na njegovu valjanost u cjelini, već će se umjesto odredbe suprotne zakonskim propisima primijeniti odgovarajuća zakonska odredba.

Član 62.
Ovaj pravilnik stupa na snagu danom donošenja.

